Mandaljazz

Mandaljazz, også kjent som mandaljazz, er en norsk festival for jazz og improvisasjonsmusikk. Festivalen finner sted i Mandal, og har vært arrangert årlig siden 2014. Mandaljazz ble grunnlagt av tre kamerater som savnet Mandal Jazzfestival, som var blitt lagt ned i 2008.

Programmet består hovedsakelig av norske artister, dog med en del bookinger fra resten av Norden og noen få fra verden for øvrig. Festivalen tilstreber en sterk lokal forankring. Det legges også vekt på å arrangere konserter som viser fram bredden i jazzfeltet, fra frijazz og eksperimentell musikk i den ene enden til pop og rock med innslag av jazz i den andre enden. Artister som har opptrådt på mandaljazz inkluderer The Sun Ra Arkestra, Jimi Tenor, Elephant9, Dele Sosimi og Marilyn Mazur.

Mandaljazz finansieres av en blanding av offentlige støttemidler, sponsoravtaler med lokalt næringsliv, og billettinntekter. Festivalen har blitt tildelt økonomisk støtte av Kulturrådet årlig siden 2019.

Festivalens maskot heter Jazzlaug, og ble til under festivalens andre år. Mandaljazz drives i stor grad gjennom frivillighet, men har per 2023 to lønnede stillinger. Festivalsjef er Eirik Kristensen, mens nestleder er Mari Marie Nyvoll.

Referanser

Jazzfestivaler i Norge
Kultur i Lindesnes